**Long Beachin satama** (engl. *Port of Long Beach*) on Kalifornian Long Beachissa sijaitseva satama. Se sijaitsee aivan Los Angelesin sataman vieressä, mutta satamat ovat hallinnollisesti erillisiä: Los Angelesin sataman omistaa Los Angelesin kaupunki, Long Beachin sataman taas Long Beachin kaupunki. Satama on yksi Yhdysvaltain vilkkaimmista: se on konttimäärältään (2017) Yhdysvaltain toiseksi vilkkain ja rahdin määrän mukaan mitattuna (2013) Yhdysvaltain viidenneksi vilkkain.

Long Beachin satama tuotti tilikaudella 2017 yhteensä 381 miljoonaa dollaria sataman liikevoiton ollessa noin 90 miljoonaa. Samana vuonna sataman läpi kulki yhteensä noin 7,2 miljoonaa konttia (TEU).

Historiaa
---------

Long Beachin sataman rakennustyöt alkoivat vuonna 1906, kun The Los Angeles Dock and Terminal Co. -niminen yritys osti reilun kolmen neliökilometrin kokoisen alueen sataman rakentamista varten. Ensimmäinen laiva saapui Long Beachin satamaan 2. kesäkuuta 1911, mutta virallisesti satama avattiin pormestari Charles Windhamin johdolla vasta 24. päivä kesäkuuta.

Vuonna 1916 The Los Angeles Dock and Terminal Co. ajautui konkurssiin, minkä jälkeen Long Beachin kaupunki jatkoi sataman kehitystyötä. Seuraavana vuonna kaupunki perusti ensimmäisen sataman toimintaa hoitavan komission. Sataman laajentamista jatkettiin ja vuonna 1926 sataman läpi kulki jo vuosittain yli miljoona tonnia rahtia.

Vuonna 1936 satama-alueelta löydettiin ensimmäisen kerran öljyä ja kaksi vuotta myöhemmin sinne avattiin ensimmäinen öljylähde. Öljylähteiden määrä lisääntyi nopeasti ja vuonna 1943 satamassa porattiin jo 17 000 barrelia öljyä päivässä. Öljytulot jaettiin aluksi Long Beachin kaupungin ja sataman kesken, mutta 1955 Yhdysvaltain korkein oikeus määrää, että puolet öljytuloista on jatkossa tilitettävä Kalifornian osavaltiolle.

Long Beachin satama jatkoi voimakasta laajentumistaan koko 1900-luvun loppupuolen ajan. Vuonna 1995 sataman läpi kulki 2,6 miljoonaa konttia (TEU), mikä teki satamasta konttimäärällä mitattuna ensimmäistä kertaa koko maan suurimman. Long Beach pysyi konttimäärältään Yhdysvaltain vilkkaimpana satamana aina 2000-luvun alkuun asti, jolloin Los Angelesin satama ohitti sen.

2000-luvulla Long Beachin ja Los Angelesin satamat ovat pyrkineet vähentämään satamiensa aiheuttamia päästöjä erilaisten ympäristöohjelmien kautta. Long Beachin satamassa muun muassa kiellettiin vuonna 2012 ennen vuotta 2007 valmistetut rekat, mikä vähensi huomattavasti rekkojen aiheuttamia päästöjä.

Lähteet
-------

* Comprehensive Annual Financial Report 2017 Port of Long Beach.  Arkistoitu 6.12.2018. Viitattu 6.12.2018. (englanniksi)

### Viitteet

1. 1 2  Comprehensive Annual Financial Report 2017, s. 15.
2. ↑  Port of Long Beanch - FAQs *Port of Long Beach*.  Arkistoitu 6.12.2018. Viitattu 6.12.2018. (englanniksi)
3. ↑  Port of Long Beanch - About Us *Port of Long Beach*.  Arkistoitu 11.3.2012. Viitattu 6.12.2018. (englanniksi)
4. ↑  U.S. PORT RANKING BY CARGO VOLUME 2013 (xlsx) (excel-taulukko) *AAPA*. Viitattu 6.12.2018. (englanniksi)
5. ↑  Comprehensive Annual Financial Report 2017, s. 13-14.
6. ↑  Port of Long Beanch - 1900 *Port of Long Beach*.  Arkistoitu 7.12.2018. Viitattu 6.12.2018. (englanniksi)
7. 1 2  Port of Long Beanch - 1910 *Port of Long Beach*.  Arkistoitu 6.12.2018. Viitattu 6.12.2018. (englanniksi)
8. ↑  Port of Long Beanch - 1920 *Port of Long Beach*.  Arkistoitu 6.12.2018. Viitattu 6.12.2018. (englanniksi)
9. ↑  Port of Long Beanch - 1930 *Port of Long Beach*.  Arkistoitu 6.12.2018. Viitattu 6.12.2018. (englanniksi)
10. ↑  Port of Long Beanch - 1950 *Port of Long Beach*.  Arkistoitu 7.12.2018. Viitattu 6.12.2018. (englanniksi)
11. ↑  Port of Long Beanch - 1940 *Port of Long Beach*.  Arkistoitu 6.12.2018. Viitattu 6.12.2018. (englanniksi)
12. ↑  Port of Long Beanch - 1990 *Port of Long Beach*.  Arkistoitu 6.12.2018. Viitattu 6.12.2018. (englanniksi)
13. ↑  Long Beach port chief's long voyage nears an end (ei saatavilla EU-alueella) *The Los Angeles Times*. Viitattu 6.12.2018. (englanniksi)
14. ↑  Port of Long Beanch - 2000 *Port of Long Beach*.  Arkistoitu 6.12.2018. Viitattu 6.12.2018. (englanniksi)
15. ↑  Port of Long Beanch - 2010 *Port of Long Beach*.  Arkistoitu 7.12.2018. Viitattu 6.12.2018. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Long Beachin satama**.
* Port of Long Beach (Arkistoitu – Internet Archive) (englanniksi)